Mahmud al-Nukraši Paša

Mahmud Fahmy al-Nukraši Paša (; 1888 – 28. joulukuuta 1948) oli Egyptin pääministeri kahteen otteeseen vuosina 1945–1946 ja 1946–1948. Hänellä oli pääministerin viran lisäksi useita muita ministerin virkoja. Nukraši kuului alkujaan kansallismieliseen Wafd-puolueeseen ja myöhemmin siitä eronneeseen Sa'dilaiseen puolueeseen. Nukrašin pääministerikaudet ajoittuivat Egyptin sisäisesti epävakaaseen kauteen maailmansodan jälkeen. Toisella pääministerikaudellaan al-Nukraši yritti murskata vaikutusvaltaansa kasvattaneen islamistisen Muslimiveljeskunnan, jonka jäsen murhasi hänet Kairossa joulukuussa 1948.

Elämäkerta
Mahmud al-Nukraši Paša syntyi Egyptin Aleksandriassa vuonna 1888. Hän opiskeli nykyisessä Nottinghamin yliopistossa (tuolloinen University College) Englannissa ja työskenteli kotimaahansa palattuaan opettajana.

Vuonna 1920 al-Nukraši alkoi työskennellä Egyptin maatalousministeriölle. Politiikassa hänestä tuli Sa'd Zaghlulin perustaman Wafd-puolueen kannattaja. Wafd oli kansallismielinen puolue, joka oli alkujaan perustettu ajamaan Egyptin itsenäisyyttä. Britit antoivatkin Egyptille muodollisen itsenäisyyden vuonna 1922. Äärikansallismielinen liikehdintä ei kuitenkaan kokonaan rauhoittunut. Marraskuussa eräs äärinationalisti murhasi brittiläisen Egyptin armeijan ylimmän komentajan Lee Stackin Kairossa. Aikaisemmin samana vuonna selvän vaalivoiton saanut Wafdin hallitus pakotettiin eroamaan. Nukraši pidätettiin teon jälkeen ja hän oli jonkin aikaa vankeudessa. Lopulta hänet kuitenkin vapautettiin syytteistä asian suhteen.

Nukraši piti useita eri ministerin salkkuja Egyptin myöhemmissä hallituksissa, joista monia johti Wafdin uusi puheenjohtaja Mustafa al-Nahhas. Vuosina 1930 ja 1936–1937 al-Nukraši oli Egyptin viestintäministeri ja vuosina 1938–1940 sisäministeri, opetusministeri ja valtionvarainministeri. Nukraši ajautui kuitenkin kiistoihin al-Nahhasin kanssa. Tämä johti hänen erottamiseensa puolueesta vuonna 1938. Hän liittyi erottamisensa jälkeen Sa'dilaiseen puolueeseen, joka oli erkaantunut Wafdista vuonna 1937. Puolueen toinen johtohahmo oli Ahmad Mahir Paša ja se osallistui useisiin Egyptin kuninkaan muodostamiin koalitiohallituksiin. Vanhastaan kansallismielisen liikkeen johtajana pidetty Wafd oli alkanut heikentyä al-Nahhasin johtamana ja sen tilalle alkoi kasvaa muita liikkeitä. Yksi niistä huomattavimmista oli islamistinen Muslimiveljeskunta. Samaan aikaan Egypti kohtasi sisäisiä ongelmia, kuten maailmansotaa seuranneen työttömyyden ja elinkustannusten kasvun.

Tuolloinen pääministeri Ahmad Mahir murhattiin 24. helmikuuta 1945. Nukrašista tuli uusi pääministeri seuraavana päivänä. Hänen hallituksensa kaatui kuitenkin jo 15. helmikuuta 1946 Kairossa järjestettyjen brittiläisvastaisten mielenosoitusten ja niiden veristen hajottamisten jälkeen. Hänen hallitustaan oli seurannut Ahmad Sidqin hallitus, joka sekin kaatui nopeasti. Nukraši nousi jälleen pääministeriksi 9. joulukuuta 1946. Seuraavana vuonna al-Nukraši vaati Yhdistyneiden kansakuntien turvallisuusneuvostossa brittien vetäytymistä Sudanista ja maan liitosta Egyptiin. Egyptiläisten vaatimukset eivät kuitenkaan saaneet kannatusta.

Ulkopoliittisia ongelmia muodostui lisää. Palestiinassa puhkesi arabien ja juutalaisten välisiä yhteenottoja. Egyptin odotettiin puuttuvat taisteluihin, mutta al-Nukraši viivytteli egyptiläisten joukkojen lähettämistä. Lopulta egyptiläiset osallistuivat Israelin itsenäisyyssotaan kuningas Faruqin lähettäessä joukot pääministerin sijaan. Sota kasvatti Muslimiveljeskunnan voimaa. Järjestö oli kerännyt tuhansia taistelijoita, jotka sotivat Palestiinassa osana Egyptin armeijaa. Tämä muodosti selvän uhan hallitukselle. Nukraši päättikin yrittää murskata järjestön, joka julistettiin laittomaksi. Muslimiveljeskunnan varat takavarikoitiin ja sen jäseniä vangittiin. Vuoden 1948 vainot olivat ensimmäinen, mutta eivät viimeinen yritys päästä eroon Muslimiveljeskunnasta.

Nukraši murhattiin Kairossa 28. joulukuuta 1948. Murhaaja oli veljeskuntaan kuulunut radikalisoitunut opiskelija. Muslimiveljeskunnan johtaja Hasan al-Banna tuomitsi teon, mutta hänet murhattiin puolestaan parin kuukauden päästä. Murhaajia olivat ilmeisesti hallinnon agentit.

Lähteet

Luokka:Egyptin pääministerit
Luokka:Sisäministerit
Luokka:Vuonna 1888 syntyneet
Luokka:Vuonna 1948 kuolleet
Luokka:Egyptiläiset henkirikosten uhrit